Lejn tmiem ix-xahar ta' Settembru, sewwasew fid-29 tax-xahar, il-Knisja tiċċelebra l-festa ta' tliet Arkanġli, Mikiel, Rafel u Gabrijel. Aktarx li l-aktar familjari magħna huwa Mikiel, mhux għax l-oħrajn ma nafuhomx (spejalment Gabrijel f'Ħal Balzan u Ħal Tarxien). L-isem Mikiel ġej mil-Lhudi li jfisser "Min hu bħal Alla?" u ħa ismu mill-istorja ta' meta huwa keċċa lil Satana mill-ġenna wara li dan tal-aħħar ħadha kontra Alla u Mikiel allura ddefenda lill-Ħallieq u ġie mogħti l-isem ta' "Min Hu bħal Alla?". Dan il-qaddis huwa meqjum mill-Knisja kollha, kemm dik Rumana kif ukoll dik Ortodossa u saħansitra dik Protestanta u dik Luterana. Mikiel l-Arkanġlu huwa wkoll meqjum mill-Musulmani. Jekk aħna nsejħu lil dan il-qaddis bħala San Mikiel Arkanġlu, l-Ortodossi jsejħulu San Mikiel it- Taksjark , li tfisser brigadier tal-armata, minħabba l-ġlieda qaddia tiegħu ma' Satana. Fit-Testment il-Qadim, jiġifieri il-kotba tal-Bibbja aċċettati anke mil-Lhud, niltaqgħu ma' San Mikiel tliet darbiet fil-Ktieb tal-Profeta Danjel. Dan il-profeta jirrakkonta l-viżjoni li kellu waqt iż-żmien li huwa kien sajjem u jintroduċi lilu nnifsu bħala Mikiel il-protattur ta' Iżrael, Mikiel li għandu jerġa' lura fid-dinja fl-aħħar taż-żminijiet. Fit-testment il-Ġdid, allura fil-parti tal-Bibbja Kristjana, fl-aħħar ktieb, dak imsejjaħ Apokalissi ta' San Ġwann, insibu l-ġlieda bejn Mikiel u Satana. Araw id-dettal li jagħtina l-kittieb dwar dan il-fatt: "Imbagħad qamet gwerra fis-sema: Mikiel u l-anġli tiegħu jitqabdu mad-Dragun. U d-Dragun u l-anġli tiegħu tqabdu, iżda ma kellhomx ħila jegħlbu, u ma kienx hemm iżjed post għalihom fis-sema. U kien imwaddab id-Dragun il-kbir, is-Serp tal-qedem, li hu msejjaħ id-Demonju u x-Xitan, il-qarrieq tad-dinja kollha, kien imwaddab għal fuq l-art, u miegħu kienu mwaddba l-anġli tiegħu." [Apk:12:7-9] Fl-ittra ta' Ġuda wkoll insibu dan il-fatt irrakkuntat fejn l-isem ta' Mikiel jissemma bħala Arkanġlu [ ]. Fl-ewwel ittra ta' San Pawl lit-Tessalonkin jissemma' dak li jgħid il-Profeta Danjel fil-ktieb tiegħu. Hawnhekk San Pawl ma jsemmix isem l-arkanġlu iżda jgħid li Alla jiġi miegħu. [ Fi-Kuran jissemmew żewġ Arkanġli, Mikiel u Gabrijel.Mikiel jissemma darba biss f' Sura 2:98 "Kull min hu għadu ta' Alla, tal-anġli tiegħu, tal-appostli tiegħu u Gabrijel u Mikiel, Alla jkun ukoll għadu ta' min ma jemminx." Hemm min jaħseb wieħed mit-tliet anġli li żaru lil Abraham f'Sura 11, vers 69 huwa Mikiel imma hawn ma jissemma l-ebda isem. B'dan kollu qed naraw it-tixrid tad-devozzjoni lejn dan l-arkanġlu. Il-bniedem li jemmen fehem li hemm qawwa tajba li tissielet il-qawwa ħażina u għalhekk iżomm lil San Mikiel bħala difensur tiegħu kontra l-qawwa tal-ħażen. Fit-13 ta' Ottubru 1884 il-Papa Ljun XIII kellu dehra. Hekk kif temm il-quddiesa fil-kappella privata tiegħu ġewwa l-Vatikan, huwa waqaf għal madwar għaxar minuti. Fil-kappella kien hemm xi kardinali u membri oħra tal-Vatikan. Hekk kif il-papa xwejjaħ mar fl-uffiċċju tiegħu huwa kiteb it-talba lil San Mikiel u talab li din it-talba tibda' tingħad fil-quddies kollu. Meta staqsewh x'kien ġara wara l-quddiesa u għalfejn waqaf, hu qalilhom li sema' bħal taħdita bejn Qawwa tajba u Satana u għalhekk kiteb it-talba għax kien hemm bżonn ħafna talb lil dan l-Arkanġlu. Fl-24 ta' April 1994 waqt l-Angelus, il-Papa San Ġwanni Pawlu II qal li t-talba lil San Mikiel għandha terġa' tibda' tingħad spiss mill-Insara kollha. Dan l-artiklu deher f' Il-Mument - 23 ta' Settembru 2018
Mikiel l-Arkanġlu